Margot Torp (S), 2001-02-20:
Ligeløn mellem kvinder og mænd står højt på den socialdemokratiske ønskeseddel.
Det gør den, fordi uligeløn er dybt uretfærdig og uværdig i et veludbygget demokrati som det danske, hvor lige muligheder og lige rettigheder, uanset køn, står som meget fundamentale værdier.
Nogle vil måske mene, at der er andre kvaliteter end penge her i livet, og det er jo også sandt.
Jo mindre man får for sit arbejde, jo mere sårbar og ufri er man derfor.
Så når kvinder over et liv bliver snydt for mellem 1 og 2 mio. kr. i indtægt og derfor også oppebærer mindre arbejdsmarkedspension, har det bestemt en afgørende indflydelse på kvinders sociale sikkerhed og udfoldelsesmuligheder generelt.
Vi er i Socialdemokratiet derfor meget glade for, at både statsministeren, ligestillingsministeren og arbejdsministeren så klart ved flere lejligheder har givet udtryk for, at det her problem må gives høj prioritet.
I betragtning af de dårlige resultater vi har haft med 25 år med en lov, der forbyder lønmæssig forskelsbehandling på grund af køn,
er det godt, at regeringen allerede er langt med en række initiativer til at sikre reel ligeløn mellem kvinder og mænd inden for en overskuelig årrække.
Vi er især glade for, at der nu kommer et lovforslag, der forbyder virksomheder at pålægge ansatte hemmelighed omkring deres løn.
Gennemsigtighed i løndannelsen er en utrolig vigtig forudsætning for at komme uligelønnen til livs.
Derfor er det vigtigt, at der løbende udarbejdes lønstatistikker i en form og et indhold, der gør sammenligninger på køn relevant. Så det er godt, at der kommer et lovforslag, der tager fat her.
Organisationerne får nu et rigtig godt værktøj, og alles øjne vil nøje følge, hvor entusiastisk de benytter det.
Vi finder det også vigtigt, at det nye Ligestillingsnævn får beføjelser til at indhente lønoplysninger til at afdække, om der er tale om en ligelønssag eller ej.
Dels lever vi så op til EU's krav om, at alle skal være omfattet af mulighederne for ligebehandling, dels indfrier vi også den lovning, der blev givet i sin tid, da vi gennemførte den nye ligestillingslov, om, at det hul, der opstod, da Ligestillingsrådet blev nedlagt, bliver stoppet nu, kan man sige.
Også de særlige netværksprojekter med virksomheder, som skal afdække barrierer for ligeløn og udvikle metoder til at overkomme problemet, er en relevant indsats.
Jeg har selv været med til at arbejde på Nyborg Vaskerimaskiner med uddannelsesplanlægning, og det gav virkelig nogle aha- oplevelser i forhold til at vurdere kvinders og mænds kvalifikationer, loyalitet og engagement.
Det var et AF-projekt, som ikke handlede om ligeløn, men om at få et mindre kønsopdelt arbejdsmarked.
Jeg tror faktisk, at AF kan komme til at spille en ganske betragtelig rolle i forhold til at få nedbrudt det kønsopdelte arbejdsmarked.
Der foregår nogle projekter helt aktuelt, som tyder på, at de nye værktøjer, de har, med Disco-ams kan hjælpe gevaldigt med til at overkomme fordomme om køn i forbindelse med formidlinger.
Endelig vil jeg sige, at i virkeligheden er den allerstørste ligelønsindsats, som regeringen har foretaget, måske den, at de har skaffet mange i job.
Jeg tror faktisk på, at den demografiske udvikling og den høje beskæftigelse på samme tid betyder, at virksomhederne kommer til at være meget, meget mere omhyggelige med at fastholde og tiltrække medarbejdere, og det ganske uanset køn.
Men ligelønsproblemet har vist sig at være utrolig sejlivet, derfor er det godt, at der også foretages noget lovmæssigt.
Vi kan ikke belave os på, at markedsmekanismerne klarer problemet.
Så det er godt, at regeringen er gået så tydeligt ud og har markeret 25-års dagen for ligelønsloven; det vil sætte dagsordenen i lang tid.
På den baggrund fremsætter regeringspartierne følgende:
Forslag til vedtagelse
»Idet Folketinget beklager, at der efter 25 år med lov om ligeløn mellem kvinder og mænd fortsat kan konstateres store uligheder i lønforholdene på arbejdsmarkedet, opfordrer Folketinget regeringen til at iværksætte konkrete initiativer for at sikre reel ligeløn mellem mænd og kvinder ved bl.a. at revidere loven om ligeløn med henblik på, - at sikre gennemsigtighed om løndannelse og lønforhold bl.a. ved at forbyde brugen af lønhemmelighedsklausuler, - at der udarbejdes anonymiseret, kønsopdelt lønstatistik på virksomhedsniveau med en form og et indhold, der gør sammenligninger på køn meningsfulde, og - at den kønsopdelte lønstatistik gøres tilgængelig for medarbejdere, lønmodtagerrepræsentanter, relevante lønmodtagerorganisationer og Ligestillingsnævnet.
Staten skal gå foran og sætte mål for reduktion af løngabet mellem mænd og kvinder og vurdere de eksisterende lønsystemer i lyset af dette mål samt iværksætte forsøg med kønsneutral jobvurdering.